15. schôdza NR SR - 12.deň - A. dopoludnia
Dátum: 2024-06-28
Poslanec: Kleinert, Dana (PS)
Druh vystúpenia: Vystúpenie v rozprave

42. Dobrý deň. Mrzí ma, že dovolenky a iné veci majú prednosť pred ľudskými právami alebo pred likvidáciou Audiovizuálneho fondu, ale tak už to proste je. Vážený pán predsedajúci, vážené poslankyne, vážení poslanci, ani tu nie je pani ministerka, takže chcela by som teda dnes dať niečo ešte ku Audiovizuálnemu fondu. Špeciálne sa chcem obrátiť na zástupcov a zástupkyne strany Slovenská národná strana, ale aj tých a tie, ktoré nakoniec stlačia to povestné zelené tlačítko. Ak ste mali niekedy v úmysle postaviť Slovensko so zdesením na nohy, ak ste mali kedy v úmysle ho zlikvidovať na dreň, ak ste mali kedy v úmysle nám spraviť hroznú medzinárodnú hanbu a ak ste mali kedy v úmysle vyháňať odtiaľto naše deti, tak aby sa už nikdy nechceli obzrieť naspäť, tak O. K., musím fakt uznať, že idete spanilú jazdu. Je to však okrem obrovskej prenesenej hanby aj, ak môžem povedať za mňa, naozaj že veľký smútok z toho, ako drancujete našu krajinu po stránke profesionálnej, ale aj po stránke mentálnej. Posledný tu asi má podľa vás zhasnúť svetlo. No a vecne, ministerstvo kultúry pod vedením Martiny Šimkovičovej, to ministerstvo robí, čo nemá, nerobí to, čo má. Robí, čo nikto nechcel, zato SNS nikto nevolil, ale aspoň je to drahé a je to aj hanba. A potom, keď už si človek myslel, že sa pani ministerka vyvetrala na dovolenke a ako darček k návratu dostala likvidáciu verejného právneho média, a teda snáď aj lepšie bude, tak nie, nedá sa vydýchnuť a opäť napĺňa naše, už aj verbalizované obavy z poslancami podaných nenápadných pôvodne návrhov zákonov, strana SNS sa tu lačne vrhne aj po Audiovizuálnom fonde. Pred pár dňami som vystúpila k rozprave o zrušeniu RTVS a človek si nestačí ani vydýchnuť a príde na poslednú chvíľu, na konci rozpravy pozmeňovák od pána Farkašovského, ktorý ale že na kompletku zničí nezávislosť ďalšej našej inštitúcie. Zástupcovia a zástupkyne koalície, čo tancujete, ako píska najmenšia, 5,6-percentná strana, už ste zlikvidovali transparentné postupy pri verejných výberových konaniach, ktoré, samozrejme, hneď ministerstvo kultúry neváha využiť. Už sa vám podarilo vyhnať z Bibiany celý tím roky pripravujúci Bienále animácie. Už sa vám podarilo vyhnať vedeckú radu Bibiana revue kvôli vašej cenzúre. Už sa vám podarilo zrušiť Kunsthalle. Už sa vám podarilo zrušiť dotačnú výzvu na podporu mediálnej gramotnosti. Už sa vám podarilo odignorovať termín schválenia zákona o mediálnych službách a vyslúžiť si tak konanie z Európskej únie a mať nad sebou hroziacu pokutu. Už sa vám podarilo spraviť presne nič s dotačným programom obnovy kultúrnych pamiatok, ktorých uzávierka mala byť na konci roka 2023. Asi vaším zaneprázdnením sa vám podarilo vyhlásiť výzvu pre zraniteľné skupiny až na konci mája. Trvanie výzvy bolo, ehmm, 14 závratných dní. Už sa vám podarilo rozšroubovať Fond na podporu umenia, inštitúciu, ktorá sa dala vylepšovať. Tú ste si privlastnili úplne hrubo a bez lásky, no a, samozrejme, bez profesionality. A podarila sa vám už aj onakvejšia vec, zrušili ste verejnoprávne médium, televíziu a rozhlas. Tá mala patriť všetkým nám, mali ste zodpovednosť, mali ste možnosti, možnosti zlepšiť, ale vy nie, vy rovno že zrušiť a vytvoriť si drahú slúžku. A k tomu, že sústavne porušujete aj vaše vlastné programové vyhlásenie vlády. To znie hneď v druhej vete v stati Kultúra, že „ pri príprave a uskutočnení systémových zmien a opatrení, budeme pokračovať v dialógu s kultúrnou verejnosťou, zástupcami samosprávy, relevantnými subjektami verejného a súkromného sektora.“ Koniec citátu. Tak prečo sa tu ignoruje napríklad v tomto prípade Audiovizuálneho fondu všetkých 11 kľúčových odborných asociácií a združení filmovej kultúrnej obce? Nikto s nimi nehovoril. Akože mať programové vyhlásenie vlády asi vytlačené ako nejakú podložku pod krivý stolík, to je naozaj málo. Tu sa človek ani nestihne trochu uvoľniť a je to tu zas, ďalší fond, ďalšie vaše chute po jeho peniazoch a po vašej moci rozhodovať a určovať, čo kultúra je a čo kultúra nie je. Ja tu síce použila som výraz podarilo sa vám , ale ak by to vo vás však nebodaj vyvolalo nejaký pocit pýchy či dobre odvedenej práce, verte, že tento pocit je klamlivý. Neudrží vás to pri moci, nezastavíte pokrok, nezastavíte vedu, nezastavíte rozmanitosť, nezastavíte lásku, nezastavíte tvorivosť a nezastavíte nás v Európe. Smutné síce je, že ideme vašou zásluhou dozadu, dívajúc sa na iné krajiny, ako sa vedia rozvíjať a robiť projekty, ktoré ich posilňujú, ale, ako vravím, dočasu. (Povedané s povzdychom.) Tie zmeny, ktoré práve v súvislosti s Audiovizuálnym fondom čakajú aj našu ekonomiku, a nie v tom dobrom, pretože ako spomínala kolegyňa Zora Jaurová z Progresívneho Slovenska, z jedného fondom investovaného eura si autori vygenerovali ďalších 3,50, sú to zmeny regresívne, zmeny, ktorými naša krajina jednoducho nebude a nepôjde dopredu. No a, žiaľ, na záver, vieme, že toto je teda ďalší konkrétny protinárodný krok, kedy opäť ďalší múdri, šikovní a tvoriví ľudia odídu z tejto krajiny. Prosím vás, zastavme to. My v Progresívnom Slovensku, sme pripravení a pripravené odborne pomôcť. Hovoria vám to ľudia z odbornej obce, hovoria vám to ľudia z verejnosti, naozaj zastavme túto likvidáciu našej krajiny, tentokrát sa bavíme o Audiovizuálnom fonde, o ďalšej zmarenej šanci na vylepšenie nejakej inštitúcie, naopak, bavíme sa v tejto chvíli o ďalšej zmarenej nezávislosti inštitúcie. My už nevieme, ako vám to máme fakt povedať, riešime to úplne racionálnymi argumentami, používame každú, každú, každý každú možnú techniku alebo výraz na to, aby sme vám jednoducho vysvetlili, že to, čo robíte, nie je správne, že je to v neprospech našej krajiny, že je to protinárodné, že je to neprofesionálne. Prosím vás, vyjdite von z tohto pléna, pozrite sa, ako funguje reálny život, ako tam fungujú ľudia, čo všetko musia znášať kvôli vašim feudálnym chúťkam. Prosím vás, naozaj už prestaňte. Poslanci a poslankyne koalície, vy, ktorí nie ste zo Slovenskej národnej strany, naozaj dajte si pozor na to, ako s vami máva táto malá, najmenšia, 5,6-percentná akože pronárodná strana, lebo všetky kroky, ktoré robia, idú proti Slovensku. Ďakujem. (Potlesk.)